Jøssing (illegal avis)

Jøssing var en av de illegale avisene som ble utgitt under den tyske okkupasjonen av Norge under andre verdenskrig. Den kom ut i Stavanger.

 Oppstart og drift 
Første nummeret av Jøssing kom ut tidlig i 1942. Innholdet var nyheter fra London-radioens sendinger.  Avisa kom ukentlig, med et gjennomsnittlig opplag rundt 1000.  Sverre Gausland  var hovedmann bak Jøssing, etter først å ha hjulpet til med den illegale avisa Stritt folk.  Sammen med seg i arbeidet med å lage Jøssing hadde han Per M Johnsen, Per Våland, Andreas Bergsager, Einar Rørstad og Børge Håkon Børve.

Et spesielt 17. mai-nummer kom i 1250 eksemplar, og deler av opplaget ble distribuert til Kristiansand og Oslo.

Gausland var ansatt på Fylkesforsyningsnemdas kontor i Grudes hus på Skagen, og der ble avisa laget og stensilert. Rikshirden hadde lokaler i etasjen over, og de som jobbet med avisen opplevde at hirdens folk passerte gjennom lokalene mens avisgruppen var i gang. De pratet seg imidlertid ut av situasjonen.

 Avisnavnet 
Begrepet «jøssing» hadde under krigen betydningen en god nordmann, det vil si en som sto opp mot okkupantene. Begrepet ble brukt som navn på flere illegale aviser. I Fredrikstad kom Jøssingen ut, mens Jøssingtidende var navnet på en avis i Oslo. Navnet «Jøssingposten» ble brukt både på en avis i Oslo, en avis i Kristiansund, en avis i Skien, en avis i Thune og en avis i Tønsberg.

 Opprulling og arrestastasjoner 
Jøssing samarbeidet tett med de tre andre illegale avisene i Stavanger, Stritt folk, Frihet og Patrioten. Sommeren 1942 kom Gestapo på sporet av virksomheten.  I løpet av sommeren og høsten ble organisasjonen bak alle de fire avisene rullet opp.  Etter dette var  den illegale avisvirksomheten i Stavanger stoppet.  I mars 1943 ble det innført inntil dødsstraff for illegal avisvirksomhet.

En lang rekke involverte personer i avisvirksomheten ble gitt harde straffer.  Anklagene gjaldt både avisarbeid og annen type illegal virksomhet.  Hovedmennene ble sendt til Tyskland, til NN-leiren Natzweiler og til konsentrasjonsleiren Sachsenhausen.  Andre medvirkende ble dømt til fengsel i Grini fangeleir.  Den følgende listen inneholder personer som ble arrestert med tilknytning til arbeidet i Jøssing:

 Karl A Bergsaker.  Arrestert 28. juli 1942.  Satt på Grini til freden i 1945.
 Krisian Bjørkevold.  Arrestert 27. juli 1942.  Satt på Grini til 19. desember 1943.
 Lars Blestad.  Sendt til Sachsenhausen, der han døde 23. april 1943.  
 Børge Håkon Børve.  Arrestert 28. juli 1942.  Satt på Grini til freden i 1945.
 Åge Endresen.  Arrestert 18. august 1942.  Satt på Grini til 14. april 1943.
 Sverre Gausland.  Arrestert 29. juli 1942.  Sendt til Sachsenhausen.
 Thor Halvorsen.  Arrestert 28. juli 1942.  Sendt til Sachsenhausen.
 Harry Helgø.  Arrestert 28. juli 1942.  Satt på Grini til 28. oktober 1942.
 Reidar J Hognestad.  Arrestestert 1. august.  Satt på Grini til 20. desember 1943.
 Jørgen Imsland.  Arrestert 18. august 1942.  Satt på Grini til 20. desember 1943.  
 Ingvald Ingebrethsen.  Arrestert 25. juli 1942.  Satt på Grini til freden i 1945.
 Odd Ingebrethsen.  Arrestert 21. juli 1942.  Satt på Grini til 20. desember 1943.
 Per M Johnsen.  Arrestert 28. juli 1942.  Sendt til Sachsenhausen.
 Georg Karlsen.  Arrestert 19. august 1942.  Sendt til Sachsenhausen.
 Bernhard M Larsen.  Arrestert 29. juli 1942.  Satt på Grini til freden i 1945.
 Ørvar Lea.  Arrestert 7. august.  Satt på Grini til 17. juli 1943.
 John Martinsen.  Arrestert 17. august.  Satt på Grini til 17. juli 1943.
 Trygve Mjølsnes.  Arrestert 7. august.  Satt på Grini til 17. juli 1943.
 Ole Gerhard Olsen.  Arrestert 4. august 1942.  Satt på Grini til 28. oktober 1942.
 Einar Rørstad.  Arrestert 2. november 1942.  Sendt til Sachsenhausen.
 Kaare Solli.  Arrestert 4. august 1942.  Satt på Grini til freden i 1945.
 Olav J Stangeland.  Arrestert 17. august.  Satt på Grini til 20. desember 1943.
 Signe Thiis.  Arrestert 17. juli 1942.  Satt på Grini til 20. juli 1944.
 Per Våland.  Arrestert 28. juli 1942.  Satt på Grini til 6. januar 1944.
 Torleif Wilhelmsen.  Arrestert 4. august.  Satt på Grini til 5. januar 1943.

Referanser
Per Asbjørn Holst: Død om så det gjelder..., s.84-85
Hans Luihn: Den frie hemmelige pressen...., s.79-82

 Litteratur 

Kategori:Illegale aviser
Kategori:Aviser etablert i 1942
Kategori:Aviser nedlagt i 1942